Author: Branka Leidl
Last saved by: Korisnik
Company: Opcina Viskovo

Na temelju članka 18. Zakona o proračunu (Narodne novine broj 144/21) i članka 31. Statuta Općine Konavle (Službeni glasnik Općine Konavle broj 7/21 – pročišćeni tekst) Općinsko vijeće Općine Konavle, na 17. sjednici, održanoj 1. prosinca 2023. godine, donijelo je

ODLUKU
o izvršavanju Proračuna Općine Konavle za 2024. godinu

I.	OPĆE ODREDBE

Članak 1.

Ovom Odlukom uređuje se struktura prihoda i primitaka, te rashoda i izdataka Proračuna Općine Konavle za 2024. (u daljnjem tekstu Proračun), njegovo izvršavanje, opseg zaduživanja i davanje jamstava, upravljanje dugom, te financijskom i nefinancijskom imovinom, korištenje namjenskih prihoda i primitaka, korištenje vlastitih prihoda, prava i obveze korisnika proračunskih sredstava, proračunsko knjigovodstvo i izvještavanje, ovlasti u izvršavanju Proračuna, te druga pitanja u izvršavanju Proračuna.

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

Članak 2.

	Korisnici Proračuna u smislu ove Odluke su:
1. 	upravna tijela Općine,
2. 	proračunski korisnici - ustanove kojima je Općina osnivač i koje su uvrštene u Registar proračunskih i izvanproračunskih korisnika, 
3. 	trgovačka društva i druge pravne osobe u kojima je Općina većinski vlasnik / osnivač ili ima odlučujući utjecaj na upravljanje, te 
4. 	ostali korisnici Proračuna / jedinice lokalne i područne (regionalne) samouprave, ustanove, udruge, fizičke osobe i drugi) kojima se osiguravaju proračunska sredstva za realizaciju pojedinog projekta.

	Korisnici Proračuna iz stavka 1. točka 1. i 2. ovoga članka obvezno primjenjuju odredbe Zakona o proračunu i ove Odluke, a posebno se naglašava izrada financijskih planova, upravljanje novčanim sredstvima, zaduživanje i davanje jamstva, izvještavanje te nadzor nad poslovanjem i korištenjem proračunskih sredstava te zakonske odredbe o proračunskom računovodstvu.

	Korisnici Proračuna iz stavka 1. točka 3. i 4. obvezno primjenjuju odredbe Zakona o proračunu i ove Odluke koje se odnose na zaduživanje i davanje jamstva, odnosno na izvještavanje i nadzor nad poslovanjem i korištenjem proračunskih sredstava.

II.	SADRŽAJ PRORAČUNA

Članak 3.

Proračun se sastoji od općeg i posebnog dijela, te obrazloženja.

	Opći dio Proračuna sadrži: 
-	sažetak Računa prihoda i rashoda i sažetak Računa financiranja, 
-	Račun prihoda i rashoda i Račun financiranja.

Račun prihoda i rashoda sastoji se od prihoda i rashoda prema izvorima financiranja i ekonomskoj klasifikaciji, te rashoda iskazanih prema funkcijskoj klasifikaciji. U prihodima su iskazani prihodi od poreza, pomoći, prihodi od imovine, prihodi od pristojbi i naknada, prihodi od donacija, ostali prihodi i prihodi od prodaje nefinancijske imovine. U rashodima su iskazani rashodi za zaposlene, materijalni rashodi, financijski rashodi, subvencije, pomoći unutar općeg proračuna, naknade građanima i kućanstvima, ostali rashodi i rashodi za nabavu nefinancijske imovine.

U Računu financiranja iskazuju se primici od financijske imovine i zaduživanja, te izdaci za financijsku imovinu i otplatu kredita i zajmova prema izvorima financiranja i ekonomskoj klasifikaciji.

Posebni dio Proračuna sastoji se od plana rashoda i izdataka proračunskih korisnika iskazanih po organizacijskoj  klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

	Obrazloženje proračuna sastoji se od obrazloženja općeg dijela proračuna i obrazloženja posebnog dijela proračuna.

	Obrazloženje općeg dijela proračuna sadrži obrazloženje:
-	prihoda i rashoda, primitaka i izdataka proračuna i 
-	prenesenog manjka odnosno viška proračuna.
	
	Obrazloženje posebnog dijela proračuna temelji se na obrazloženjima financijskih planova proračunskih korisnika, a sastoji se od obrazloženja programa koje se daje kroz obrazloženje aktivnosti i projekata zajedno s ciljevima i pokazateljima uspješnosti.

Članak 4.

	Proračun Općine Konavle sadrži sve prihode, primitke te rashode i izdatke Općine Konavle i proračunskih korisnika Općine Konavle koje oni ostvaruju obavljanjem poslova iz svoga djelokruga u skladu s propisima i drugim aktima.

III.	LOKALNA RIZNICA

Članak 5.

Općina Konavle ima ustrojenu lokalnu riznicu sa svojim proračunskim korisnicima temeljem Zakona o proračunu i Odluke o sustavu glavne knjige riznice Općine Konavle i načinu vođenja jedinstvenog računa riznice (Službeni glasnik Općine Konavle boj 7/14).

Proračunski korisnici Općine Konavle utvrđeni su Registrom proračunskih i izvanproračunskih korisnika koji se objavljuje u Narodnim novinama i redovito ažurira na mrežnim stranicama Ministarstva financija.

Proračunski korisnici Općine Konavle uključeni u sustav lokalne riznice su:
- 	Dječji vrtić Konavle, 
- 	Muzeji i galerije Konavala, 
- 	Javna vatrogasna postrojba Konavle, 
- 	Dom za starije i nemoćne osobe Konavle.

Proračun se planira i izvršava kroz sustav lokalne riznice putem jedinstvenog računa preko kojega se obavljaju sve financijske transakcije Proračuna pri čemu proračunski korisnici nemaju svoje žiro račune.

	Svi prihodi i primici proračunskih korisnika uplaćuju se na račun Općine Konavle, a svi rashodi i izdaci proračunskih korisnika isplaćuju se sa računa Općine Konavle.

IV.	IZVRŠAVANJE PRORAČUNA

Članak 6.

Prihodi proračuna i proračunskih korisnika ubiru se i uplaćuju u proračun na jedinstveni račun riznice u skladu sa zakonom, drugim propisima ili aktima, neovisno o visini prihoda planiranih u proračunu.

Prihodi i primici uplaćeni u proračun do kraja tekuće godine prihod su proračuna tekuće godine.

Rashodi proračuna su svi rashodi za koje je nastala obveza u tekućoj godini, neovisno o njihovom plaćanju.

Članak 7.

Sredstva za rashode i izdatke osiguravaju se u Proračunu u okviru razdjela i glava za programe, projekte i aktivnosti općinskih tijela i proračunskih korisnika, te ostale korisnike proračunskih sredstava koji su u Posebnom dijelu određeni za nositelje sredstava po pojedinim pozicijama. 

Članak 8.

U slučaju da postoje razlike u financijskom planu proračunskog korisnika sadržanom u proračunu, kojeg je donijelo predstavničko tijelo Općine Konavle, u odnosu na već usvojeni prijedlog financijskog plana od strane upravljačkog tijela proračunskog korisnika, tada je Upravni odjel za proračun i financije obvezan u roku od osam dana od dana donošenja Proračuna obavijestiti upravno tijelo koje je nadležno za proračunskog korisnika (Upravni odjel za komunalni sustav i gospodarenje nekretninama i Upravni odjel za opće poslove, mjesnu samoupravu i društvene djelatnosti), a nadležno upravno tijelo je dužno obavijestiti proračunskog korisnika iz svoje nadležnosti o promjenama financijskog plana koji je sadržan u proračunu u odnosu na usvojeni prijedlog financijskog plana. Ako dođe do navedene situacije, upravljačko tijelo usvaja financijski plan koji je sadržan u proračunu kojeg je donijelo predstavničko tijelo.

Proračunski korisnici Općine su obvezni dostaviti svoje financijske planove usklađene s odobrenim sredstvima u Proračunu u roku 8 dana od dana donošenja, a najkasnije do 19. siječnja 2024.

Članak 9.

	Nalogodavac i odgovorna osoba za planiranje i izvršavanje Proračuna u cjelini je odgovoran Općinski načelnik.

	Odgovornost za izvršavanje proračuna podrazumijeva odgovornost za:
-	preuzimanje i verifikaciju obveza; 
-	izdavanje naloga za plaćanje na teret proračunskih sredstava; 
-	utvrđivanje prava naplate i izdavanje naloga za naplatu u korist proračunskih sredstava.
-	potpunu i pravodobnu naplatu prihoda i primitaka iz svoje nadležnosti u skladu sa zakonima i propisima donesenim na temelju zakona i njihovu uplatu u proračun, te
-	zakonito, svrhovito, učinkovito i ekonomično raspolaganje proračunskim sredstvima.

	Općinski načelnik, pročelnici upravnih odjela i odgovorne osobe proračunskih korisnika obvezni su primjenjivati fiskalna pravila Zakona o fiskalnoj odgovornosti (Narodne novine 111/18, 83/23) i osigurati učinkovito i djelotvorno funkcioniranje sustava financijskog upravljanja i kontrola kao i sustav nadzora i kontrole nad trošenjem proračunskih sredstava.

Općinski načelnik, može, za obavljanje poslova iz točke 2., ovog članka ovlastiti druge osobe posebnom odlukom u skladu s aktima o unutarnjem ustrojstvu. Prenošenjem ovlasti prenosi se i odgovornost, čime se ne isključuje odgovornost čelnika.

Prijenos ovlasti iz stavka 4. ovoga članka čelnik mora obaviti poštujući načelo razdvajanja dužnosti.

	U okviru svog djelokruga i ovlasti, pročelnici upravnih tijela te čelnici proračunskih korisnika odgovorni su za planiranje i izvršavanje dijela Proračuna iz svoje nadležnosti. Odgovornost za izvršavanje proračuna podrazumijeva odgovornosti utvrđene odredbama točke 2. ovoga članka.

Pročelnik upravnog tijela ima pravo i obvezu nadzirati poslovanje i namjensko korištenje proračunskih sredstava kod korisnika proračuna za kojeg je proračunski nadležan.

Ako se u tijeku izvršavanja Proračuna utvrdi da proračunska sredstava nisu pravilno korištena, korisnik sredstava je dužan vratiti primljena sredstva.

Odluku o povratu sredstava, po prijedlogu pročelnika nadležnog tijela općinske uprave, donosi Općinski načelnik.
Članak 10.

	Odlukom ili drugim aktom ne mogu se stvarati obveze na teret Proračuna ako za iste nisu osigurana sredstva.

Upravna tijela Općine i proračunski korisnici mogu preuzimati obveze na teret Proračuna samo za namjene i do visine utvrđene u Posebnom dijelu Proračuna, odnosno do visine ostvarenih namjenskih prihoda i primitaka te uz odgovarajuću primjenu odredbi stavka 2. i 3., članka 15. ove Odluke.

	Iznimno, zbog neusklađenog priliva sredstava u Proračun, Upravni odjel za proračun i financije može izmijeniti dinamiku doznaka sredstava pojedinim korisnicima. 

	Korisnici moraju sredstva osigurana u Proračunu koristiti za utvrđene namjene štedljivo i racionalno. 

	Preuzimanje obveza na teret Proračuna po ugovorima koji zahtijevaju plaćanje u slijedećim godinama, neovisno o načinu i izvorima financiranja, odobrava Općinski načelnik. 

	Plaćanja koja proizlaze iz preuzetih obveza iz stavka 5. ovoga članka proračunski korisnici moraju kao obvezu uključiti u financijski plan u godini u kojoj obveza dospijeva.

Članak 11.

	Korisnici su obvezni u financijskom planu planirati sredstva učešća Općine za projekte financirane iz pomoći i/ili namjenskih primitaka u iznosu koji je predviđen za financiranje projekata, razmjerno sredstvima koja će se koristiti u 2024. godini.

Sredstva učešća Općine planirana u Proračunu za financiranje projekata koji se sufinanciraju iz sredstava Europske unije mogu se preraspodjeljivati u skladu s odredbama članka 28. ove Odluke.

Članak 12.

	Aktivnosti i projekti koji se financiraju iz sredstava Europske unije, te tekući / kapitalni projekti koji nisu izvršeni do kraja 2023. godine mogu se prenijeti i izvršavati u 2024. godini ako su ispunjeni osnovni preduvjeti:
	1. 	proračunska sredstva osigurana u Proračunu 2023. godine za aktivnosti i projekte koji se prenose moraju ostati na kraju 2023. godine neizvršena ili izvršena u iznosu manjem od planiranog, bez izvršenih preraspodjela nakon zadnjih izmjena i dopuna proračuna u 2023. godini koje je donijelo predstavničko tijelo,
	2. 	prenesene aktivnosti i projekti mogu se izvršavati u 2024. godini uz suglasnost Upravnog odjela za proračun i financije,
	3. 	korisnici podnose zahtjev za prijenos najkasnije do 31. ožujka 2024. Uz zahtjev dužni su dostaviti ugovor i račun za obveze nastale u 2023. godini, s dospijećem plaćanja u 2024. godini.

	Aktivnosti i projekti koji se financiraju iz sredstava Europske unije, te tekući / kapitalni projekti koji ne budu izvršeni do kraja 2024. godine mogu se prenijeti i izvršavati u 2025. godini ako su ispunjeni osnovni preduvjeti:
	1. 	proračunska sredstva osigurana u Proračunu 2024. godine za aktivnosti i projekte koji se prenose moraju ostati na kraju 2024. godine neizvršena ili izvršena u iznosu manjem od planiranog, bez izvršenih preraspodjela nakon zadnjih izmjena i dopuna proračuna u 2024. godini koje je donijelo predstavničko tijelo,	2. 	prenesene aktivnosti i projekti mogu se izvršavati u 2025. godini uz suglasnost Upravnog odjela za proračun i financije,
	3. 	korisnici podnose zahtjev za prijenos najkasnije do 31. ožujka 2025. Uz zahtjev dužni su dostaviti ugovor i račun za obveze nastale u 2024. godini, s dospijećem plaćanja u 2025. godini.

Članak 13.

	Upravni odjel za proračun i financije izvršava Proračun i o tome izvještava Općinskog načelnika. 

	Ukoliko se prihodi Proračuna ne naplaćuju u planiranim svotama i planiranoj dinamici tijekom godine, prednost u podmirivanju rashoda / izdataka imati će rashodi / izdaci za otplatu duga i pokriće danih jamstava, zatim financiranje rada tijela općinske uprave i proračunskih korisnika, rashodi za provođenje socijalnog programa, financiranje kapitalnih izdataka i ostalih rashoda utvrđenih zakonom, ovisno o proračunskim mogućnostima. 

Članak 14.

Proračunskim korisnicima Općine Konavle uključenim u sustav riznice utvrđuje se blagajnički maksimum u iznosu 700 eura. Blagajnički maksimum u upravnim tijelima Općine iznosi 1.000 eura. 

Članak 15.

	Namjenski prihodi i primici su pomoći, donacije, prihodi za posebne namjene, prihodi od prodaje ili zamjene imovine u vlasništvu Općine i općinskih proračunskih korisnika (a koja nije stečena iz općih prihoda i primitaka), naknade s naslova osiguranja (ako premija nije plaćena iz općih prihoda i primitaka) i namjenski primici od financijske imovine i zaduživanja.

Prihodi i primici iz stavka 1. ovoga članka uplaćuju se u Proračun i njegov su sastavni dio, a koriste se isključivo za namjene utvrđene planom. 

	Proračunski korisnici odgovorni su za naplatu prihoda i primitaka u okviru svoje nadležnosti i za njihovu uplatu u Proračun te za izvršavanje svih rashoda u skladu s odobrenim namjenama.

	Proračunski nadležna tijela općinske uprave nadziru ostvarenje i trošenje prihoda iz prethodnog stavka ovoga članka.

Članak 16.

Namjenski prihodi iz članka 15. ove Odluke koji nisu iskorišteni u prethodnoj godini prenose se u proračun za tekuću proračunsku godinu i koriste za iste namjene za koje su bili utvrđeni financijskim planom / proračunom za prethodnu proračunsku godinu.

Ako su namjenski prihodi i primici uplaćeni u nižem iznosu nego što je planirano, korisnik može preuzeti i plaćati obveze samo u visini stvarno uplaćenih, odnosno prenesenih sredstava.

Rashodi i izdaci financirani iz namjenskih prihoda mogu se izvršavati iznad planiranih iznosa, a do visine uplaćenih odnosno prenesenih sredstava. 

Naplaćeni i preneseni, a neplanirani namjenski prihodi i primici mogu se izvršavati prema naknadno utvrđenim aktivnostima i/ili projektima i/ili stavkama uz prethodnu suglasnost Upravnog odjela za proračun i financije.

Za opseg prenesenih prihoda iz stavka 1. ovoga članka povećat će se financijski planovi proračunskih korisnika za tekuću godinu.

	Nadležni upravni odjeli nadziru ostvarenje i trošenje namjenskih prihoda i primitaka proračunskih korisnika iz svoje nadležnosti u skladu s Pravilnikom koji je donesen na temelju članka 56. Zakona o proračunu.
Članak 17.

Vlastiti prihodi jesu prihodi koje proračunski korisnici ostvaruju od obavljanja poslova na tržištu i u tržišnim uvjetima, a koje poslove mogu obavljati i drugi subjekti izvan općeg proračuna.

Sredstva vlastitih prihoda koja nisu iskorištena u prethodnoj godini prenose se u tekuću proračunsku godinu.

Ako su vlastiti prihodi uplaćeni u nižem opsegu nego što je planirano, korisnik može preuzeti i plaćati obveze samo do visine stvarno uplaćenih, odnosno raspoloživih sredstava.

Vlastiti prihodi mogu se izvršavati iznad planiranih iznosa, a do visine uplaćenih odnosno prenesenih sredstava. 

Naplaćeni i preneseni, a neplanirani vlastiti prihodi mogu se koristiti prema naknadno utvrđenim aktivnostima i/ili projektima i/ili stavkama uz prethodnu suglasnost Upravnog odjela za proračun i financije za otvaranje novog izvora / aktivnosti / stavke u proračunu.

Vlastiti prihodi iz stavka 1. ovoga članka, a koji ne budu iskorišteni u ovoj proračunskoj godini, prenose se u narednu proračunsku godinu.

Proračunski nadležna tijela općinske uprave nadziru ostvarenje i trošenje prihoda iz stavka 1. ovoga članka.

	Nadležni upravni odjeli nadziru ostvarenje i trošenje vlastitih prihoda proračunskih korisnika iz svoje nadležnosti u skladu s Pravilnikom koji je donesen na temelju članka 56. Zakona o proračunu.

O korištenju prihoda koje proračunski korisnik Općine ostvari obavljanjem poslova na tržištu i u tržišnim uvjetima, a koji ne budu iskorišteni u ovoj proračunskoj godini, odluku donosi tijelo upravljanja, odnosno čelnik proračunskog korisnika ako tijelo upravljanja nije osnovano, po godišnjem izvještaju o izvršenju financijskog plana.

Članak 18.

Pogrešno ili više uplaćeni prihodi u Proračun, vraćaju se uplatiteljima na teret tih prihoda.

Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna tekuće godine.

Rješenje o povratu sredstava donosi nadležni upravni odjel na temelju dokumentiranog zahtjeva.

Članak 19.

Proračun se izvršava u skladu s raspoloživim sredstvima i dospjelim obvezama u razdoblju od 01. siječnja do 31. prosinca 2024. godine.

	U postupku izvršavanja Proračuna za 2024. godinu korisnici proračunskih sredstava imaju ovlaštenja i obveze utvrđene ovom Odlukom.

Članak 20.

Svaki rashod i izdatak iz proračuna s jedinstvenog računa riznice mora se temeljiti isključivo na pisanom dokumentu, vjerodostojnoj knjigovodstvenoj ispravi kojom se dokazuje obveza plaćanja.

Pročelnik upravnog odjela i čelnik pravne osobe proračunskog korisnika, odnosno osoba na koju je pravo preneseno, mora prije isplate provjeriti i potvrditi potpisom pravni temelj i visinu obveze koja proizlazi iz knjigovodstvene isprave.

Potpisom knjigovodstvene isprave potvrđuje se:
- da je namjena odobrena u proračunu,
- da je iznos stvorene obveze u visini odobrenog iznosa,
- da je obvezu likvidirala nadležna osoba.

Članak 21.

Upravni odjel za opće poslove, mjesnu samoupravu i društvene djelatnosti za potrebe Općine, te općinski proračunski korisnici obvezni su provoditi postupke nabave roba, usluga i ustupanja radova sukladno zakonskim propisima i propisanim internim procedurama. 

Iznimno, Općinski načelnik može odlučiti da će, u cilju racionalnijeg korištenja sredstava i administrativnih kapaciteta, te postizanja povoljnijih uvjeta nabave, Općina provesti postupak zajedničke nabave za Općinu i ustanove kojima je Općina osnivač. 

Plan nabave Općine Konavle za 2024. godinu donosi Općinski načelnik, dok planove nabave proračunskih korisnika donose čelnici proračunskih korisnika sukladno zakonskim propisima.

Zaključivanje pisanog ugovora obavezno je za sve nabave roba, usluga i ustupanje radova od iznosa za koji je obvezna primjena Zakona o javnoj nabavi, te sukladno propisanim internim procedurama.

Članak 22.

Raspored sredstava za financiranje javnih potreba Općine Konavle u pojedinim djelatnostima, odobrava se temeljem Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (Narodne novine 26/2015), Pravilnika o financiranju programa, projekata i javnih potreba sredstvima proračuna Općine Konavle (Službeni glasnik Općine Konavle 8/2015, 5/2022) i njihovih izmjena i dopuna, te programa javnih potreba kojeg utvrđuje Općinsko vijeće.

Zaključivanje pisanog ugovora s korisnicima proračunskih sredstava obavezno je za cjelokupna sredstva koja se izvršavaju kao subvencije, donacije i pomoći, osim za sredstva dodijeljena kao nagrade. 

Ugovorima za subvencije, donacije i pomoći koji se zaključuju u skladu s Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge i temeljem natječaja o financiranju javnih potreba utvrdit će se dinamika dodjele sredstava ovisno o visini ukupno odobrenih sredstava, obveze korisnika proračunskih sredstva za namjensko trošenje sredstava, obveza da korisnik sredstava dostavi izvješće o utrošku prethodno doznačenih sredstava, te za pravodobno dostavljanje konačnog financijskog izvještaja i za realizaciju ugovorenog programa.

Ugovor o kapitalnoj donaciji mora sadržavati odredbu prema kojoj će se odobrena sredstva doznačiti korisniku tek po predočenim dokazima o njihovom namjenskom korištenju (ugovor s dobavljačem / izvođačem, račun i situacija), a iznimno, uz pisano odobrenje Općinskog načelnika, je moguće doznačiti do 50% sredstva donacije korisniku unaprijed kada je to preduvjet za provedbu ugovorenog programa.

Korisnik financijskih sredstava po dovršetku projekta, a najkasnije do 28. veljače slijedeće proračunske godine, odnosno u roku predaje godišnjih financijskih izvještaja nadležnoj agenciji (FINA), obvezan je nadležnom upravnom tijelu općinske uprave dostaviti izvještaj o potrošnji proračunskih sredstava.

Proračunska sredstva koja nisu analitički razrađena odnosno kojima nije određen krajnji korisnik u Posebnom dijelu proračuna ili drugom aktu Općinskog vijeća raspoređuje se temeljem Odluke / Zaključka Općinskog načelnika, te Ugovora o dodjeli sredstava.

Članak 23.

Plaćanje predujma moguće je samo iznimno, na temelju prethodno dobivene suglasnosti općinskog načelnika. 

Odgovorne osobe proračunskih korisnika mogu odobriti plaćanje predujmom bez prethodno dobivene suglasnosti općinskog načelnika do iznosa 4.000 eura. 

Plaćanje predujmom za upravne odjele Općine do iznosa 6.700 eura i proračunske korisnike za iznos iznad 4.000 eura do 6.700 eura moguće je uz suglasnost pročelnika Upravnog odjela za proračun i financije, a iznad 6.700 eura samo uz suglasnost općinskog načelnika, a na temelju dostavljenog obrazloženja nadležnog upravnog odjela.

Plaćanje predujmom za obveze preuzete po ugovorima za projekte sufinancirane iz sredstava Europske unije moguće je bez prethodne suglasnosti.

Članak 24.

Ako se tijekom godine, na temelju propisa, smanji djelokrug ili nadležnost korisnika, što zahtijeva smanjenje sredstava, ili korisnik bude ukinut, neutrošena sredstva za njegove rashode ili izdatke usmjeravaju se izmjenama i dopunama Proračuna na korisnika koji preuzme njegove poslove, ili u druge svrhe.

Članak 25.

Osnovica za izračun plaće službenika, namještenika i dužnosnika Općine Konavle utvrđuje se sukladno Zakonu o plaćama u lokalnoj i područnoj (regionalnoj) samoupravi (Narodne novine 28/10) i Uredbe o klasifikaciji radnih mjesta u lokalnoj i područnoj (regionalnoj) samoupravi (Narodne novine 74/10, 125/14, 78/23), odnosno važećim zakonskim i podzakonskim propisima, te aktima koje je donijelo Općinsko vijeće i općinski načelnik.

Članak 26.

U Proračunu su planirana sredstva proračunske zalihe u iznosu 30.000 eura.

Iznos sredstava proračunske zalihe iz stavka 1. ovoga članka može se preraspodjeljivati i može, sukladno članku 65. stavku 3. Zakona o proračunu, iznositi najviše 0,50 % planiranih općih prihoda bez primitaka.

O korištenju sredstava Proračunske zalihe odlučuje Općinski načelnik.

Općinski načelnik obvezan je izvijestiti Općinsko vijeće o korištenju proračunske zalihe uz polugodišnji i godišnji izvještaj o izvršenju proračuna.

	Ako se tijekom godine u Proračunu osiguraju sredstva za namjenu za koju su sredstva proračunske zalihe dodijeljena, akti kojima su sredstva proračunske zalihe dodijeljena stavljaju se izvan snage po sili ove Odluke.

V. URAVNOTEŽENJE PRORAČUNA I PRERASPODJELA SREDSTAVA PRORAČUNA

Članak 27.

Ako se u tijeku proračunske godine zbog nastanka novih obveza za Proračun ili zbog promjena gospodarskih kretanja povećaju rashodi ili izdaci, odnosno smanje prihodi ili primici Proračuna Općinski načelnik može obustaviti izvršavanje pojedinih rashoda ili izdataka najduže 60 dana.

U razdoblju privremene obustave izvršavanja proračuna Općinski načelnik će:
-	zaustaviti preuzimanje obveza i/ili
-	predložiti produljenje ugovorenih rokova plaćanja u skladu s propisima i/ili
-	zaustaviti preraspodjelu proračunskih sredstava.

	Općinski načelnik može, uz mjere iz stavka 2. ovog članka, donijeti odluku da proračunski korisnici moraju prethodno dobiti suglasnost Upravnog odjela za proračun i financije za sklapanje ugovora. 

	Upravni odjel za proračun i financije izrađuje prijedlog mjera privremene obustave izvršavanja, uz sudjelovanje upravnih tijela na razini razdjela organizacijske klasifikacije.

	Ako se proračun ne može uravnotežiti za vrijeme provođenja mjera privremene obustave izvršavanja općinskog proračuna, Općinski načelnik je dužan najkasnije 15 dana prije isteka roka za privremenu obustavu izvršavanja proračuna predložiti izmjene i dopune proračuna.

	Tijekom razdoblja usvajanja izmjena i dopuna proračuna, Općinski načelnik može, na prijedlog Upravnog odjela za proračun i financije, ponovno obustaviti izvršenje pojedinih rashoda i/ili izdataka.

Članak 28.

	U slučaju nastupa posebnih okolnosti, tijekom izvršavanja proračuna, općinski načelnik može donositi odluke kojima se osiguravaju sredstva za financiranje mjera i aktivnosti vezanih za te posebne okolnosti, uključujući i odluke o preraspodjelama, bez ograničenja odnosno u postotku većem od propisanog Zakonom o proračunu.

	Posebne okolnosti iz stavka 1. ovoga članka podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnosti ili uzrokuje znatnu gospodarsku štetu.

	Nastup posebnih okolnosti iz stavka 1. ovoga članka utvrđuje Općinsko vijeće posebnom odlukom u kojoj određuje i rok trajanja odluke o nastupu posebnih okolnosti.

	Općinski načelnik je dužan izvještavati Općinsko vijeće o svim odlukama koje se donose u skladu sa stavkom 1. ovoga članka te o njihovoj primjeni.

Članak 29.

	Rashodi i izdaci proračuna mogu se preraspodijeliti najviše do 5% na razini skupine ekonomske klasifikacije koju donosi Općinsko vijeće koja se umanjuje i to unutar izvora financiranja opći prihodi i primici i unutar izvora financiranja namjenski primici.

	Iznimno od stavka 1. ovoga članka, preraspodjela sredstava unutar izvora financiranja opći prihodi i primici može se izvršiti najviše do 15% na razini skupine ekonomske klasifikacije koju donosi općinsko vijeće ako se time osigurava povećanje sredstava učešća Općine ili njenih proračunskih korisnika za financiranje projekata koji se sufinanciraju iz sredstava Europske unije.

	Iznimno od odredbe stavka 1. ovoga članka, sredstva učešća Općine ili njenih proračunskih korisnika planirana u proračunu za financiranje projekata koji se sufinanciraju iz sredstava Europske unije iz izvora opći prihodi i primici, te sredstva za financiranje projekata koja se refundiraju iz pomoći Europske unije mogu se preraspodjeljivati:
-	bez ograničenja unutar istog razdjela organizacijske klasifikacije,
-	najviše do 15% između projekata različitih razdjela organizacijske klasifikacije.

	Iznimno od stavka 1. ovoga članka, sredstva za otplatu glavnice i kamata duga i općinskih jamstava, negativne tečajne razlike i razlike zbog primjene valutne klauzule mogu se, tijekom proračunske godine osiguravati preraspodjelom bez ograničenja.

	Obrazloženi zahtjev kojim se dokazuje opravdanost razloga za dodatnim sredstvima na proračunskoj stavci koja se povećava proračunski nadležno upravno tijelo dostavlja Općinskom načelniku putem Upravnog odjela za proračun i financije.

	Sredstva iz stavka 2. i 3. ovoga članka mogu se preraspodjelom osigurati za naknadno utvrđene aktivnosti i/ili projekte i/ili stavke na razini skupine ekonomske klasifikacije. 

	Sredstva u proračunu se mogu preraspodjeljivati isključivo u planu za tekuću godinu.

	Sredstva se ne mogu preraspodjeljivati između Računa prihoda i rashoda i Računa financiranja.

	O izvršenim preraspodjelama u proteklom razdoblju Općinski načelnik izvještava Općinsko vijeće u polugodišnjem i godišnjem izvještaju o izvršenju proračuna.

Članak 30.

	Financijski plan je akt proračunskog korisnika kojim su utvrđeni njegovi prihodi i primici te rashodi i izdaci u skladu s proračunskim klasifikacijama.

	Općina posluje u sustavu riznice, te se izmjene i dopune financijskog plana proračunskog korisnika izrađuju prema istoj proceduri kao i sam financijski plan, odnosno postupkom izrade izmjene i dopune proračuna, ili postupkom preraspodjele sredstava ukoliko za isto postoji mogućnost.

	Proračunski korisnici mogu, u okviru raspoloživih sredstava i vodeći računa o izvoru prihoda (izvoru financiranja) tražiti otvaranje novog izvora, nove aktivnosti/projekta i nove stavke u proračunu kada ima osigurane odnosno uplaćene namjenske prihode i primitke i vlastite prihode. S obzirom da se u ovim slučajevima radi o fleksibilnim izvorima sredstava, isti se mogu izvršavati iznad plana, odnosno do visine ostvarenih sredstava. Dakle, iz navedenih izvora mogu se izvršavati aktivnosti i projekti koji nisu bili planirani.

	Promjenama u financijskom planu proračunskog korisnika koje su vezane uz financiranje iz izvora općih prihoda i primitaka odnosno iz nadležnog lokalnog proračuna nije moguće pristupiti bez suglasnosti Općine. Dakle, izmjene su moguće samo postupkom preraspodjele sukladno odredbama Zakona o proračunu ili donošenjem izmjena i dopuna proračuna.

	Zahtjev za preraspodjelom sredstava upućuje se Općinskom načelniku putem nadležnog upravnog odjela i Upravnog odjela za proračun i financije. Uz zahtjev za preraspodjelom sredstava, proračunski korisnik mora priložiti odgovarajuću dokumentaciju s obrazloženjem.

	Ukoliko izmjene i dopune financijskog plana za tekuću godinu značajno utječu na projekciju sljedeće dvije godine, obvezuje se proračunski korisnik da donese odluku u kojoj će biti navedeno koje se financijske promjene očekuju u sljedeće dvije projicirane godine kako bi se isto uključilo u Izmjene i dopune Odluke o izvršavanju proračuna Općine za tekuću godinu. Navedena odluka se dostavlja Općinskom načelniku putem nadležnog upravnog odjela i Upravnog odjela za proračun i financije. 

	Proračunski korisnici imaju obvezu usklađivanja svog financijskog plana s donesenim proračunom Općine, kao i izmjenama i dopunama proračuna Općine iz kojeg se financiraju tijekom godine.

VI. UPRAVLJANJE IMOVINOM

Članak 31.

Imovinu Općine čini financijska i nefinancijska imovina kojom upravlja Općinski načelnik u skladu sa zakonskim propisima i Statutom Općine.

Ovlašćuje se Općinski načelnik za donošenje Odluka o početku postupka u stjecanju i otuđenju pokretnina i nekretnina. 

Općinski načelnik upravlja nekretninama i pokretninama u vlasništvu jedinice lokalne, samouprave kao i njezinim prihodima i rashodima, u skladu sa zakonom i statutom. Općinski načelnik može odlučivati o stjecanju i otuđenju pokretnina i nekretnina jedinice lokalne samouprave, odnosno o raspolaganju ostalom imovinom čija visina pojedinačne vrijednosti iznosi najviše do 0,5% iznosa prihoda bez primitaka ostvarenih u 2022. godini (godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganju ostalom imovinom). Stjecanje i otuđivanje nekretnina i pokretnina te raspolaganje ostalom imovinom mora biti planirano u proračunu jedinice i provedeno u skladu sa zakonom.

Nakon što se provede postupak utvrđen zakonskim i podzakonskim propisima, konačnu odluku o raspolaganju pokretninama i nekretninama, donosi ovlašteno tijelo Općine, ovisno o vrijednosti, a sukladno Zakonom o lokalnoj i područnoj (regionalnoj) samoupravi. 

	Sredstva od prodaje i zamjene nefinancijske imovine i od naknade štete s osnova osiguranja imovine koriste se za kapitalne rashode, za ulaganja u dionice i udjele trgovačkih društava te za otplate glavnice na temelju dugoročnog zaduživanja.

Članak 32.

Raspoloživim novčanim sredstvima na računu Proračuna upravlja Općinski načelnik.

Slobodna novčana sredstva Proračuna mogu se oročiti kod poslovne banke poštujući načela sigurnosti, likvidnosti i isplativosti ulaganja. 

Ovlašćuje se Općinski načelnik da može sklapati i potpisivati ugovore za namjenu iz stavka 2. ovog članka. 

Prihodi od upravljanja slobodnim novčanim sredstvima prihod su Proračuna.

Članak 33.

Instrumente osiguranja plaćanja, kojima se na teret proračuna stvaraju obveze potpisuje Općinski načelnik ili osoba koju on ovlasti.

Evidenciju instrumenata osiguranja plaćanja primljenih od pravnih osoba kao sredstvo osiguranja naplate potraživanja ili izvođenja radova i usluga vode nadležni upravni odjeli, kao i evidenciju izdanih instrumenata osiguranja plaćanja, kojima se na teret proračuna stvaraju obveze.

Obvezuju se nadležni upravni odjeli da sve instrumente osiguranja plaćanja pribavljene kroz provedbu postupaka nabave, odnosno primljene od pravnih osoba kao sredstvo osiguranja naplate potraživanja ili izvođenja radova i usluga, čuvaju na primjeren način u sefu.

Evidenciju instrumenata osiguranja, odnosno evidenciju primljenih instrumenata osiguranja plaćanja i evidenciju danih instrumenata osiguranja plaćanja, nadležni upravni odjeli su obvezni dostaviti Upravnom odjelu za proračun i financije najmanje dva puta godišnje i to do 15. srpnja tekuće godine za prvo polugodište tekuće godine i do 20. siječnja za prethodnu proračunsku godinu. 

Na temelju evidencija nadležnih upravnih tijela, Upravni odjel za proračun i financije će u Glavnoj knjizi izvanbilančnih zapisa provesti vrijednosno evidentiranje.

Obvezuju se nadležni upravni odjeli da vode evidenciju potencijalnih obveza po osnovi sudskih sporova u tijeku, te da navedenu evidenciju dostavljaju Upravnom odjelu za proračun i financije najmanje jedan put godišnje i to do 15. siječnja za prethodnu proračunsku godinu. Navedena evidencija je sastavni dio financijskih izvještaja kao i Godišnjeg izvještaja o izvršenju proračuna.

Članak 34.

Općinski načelnik može, na prijedlog nadležnog upravnog odjela, a po zahtjevu dužnika, odgoditi plaćanje ili odobriti obročnu otplatu duga odnosno prodati, otpisati ili djelomično otpisati potraživanja ako se time bitno poboljšavaju mogućnosti oplate duga dužnika od kojega inače ne bi bilo moguće naplatiti cjelokupan dug.

Općinsko vijeće, na prijedlog općinskog načelnika, donosi akt kojim se propisuje vrsta duga odnosno potraživanja, kriteriji, mjerila i postupak za odgodu plaćanja, obročnu otplatu duga te prodaju, otpis ili djelomičan otpis potraživanja. 

Iznimno od stavka 1. ovoga članka, nadležno tijelo može po zahtjevu dužnika odgoditi plaćanje ili odobriti obročnu otplatu duga odnosno prodati, otpisati ili djelomično otpisati potraživanje do iznosa utvrđenog aktom iz stavka 2. ovoga članka.

Nadležno upravno tijelo Općine obvezno je javno objaviti podatke o visini duga i dužnicima kojima je odobrena odgoda plaćanja ili obročna otplata duga odnosno javno objaviti podatke o visini duga i dužnicima kojima su odobrili odgodu plaćanja ili obročnu otplatu duga odnosno javno objaviti podatke o visini duga i dužnicima prema kojima su svoja potraživanja prodali, otpisali ili djelomično otpisali.

Pod javnom objavom iz stavka 4. ovog članka smatra se objava na mrežnim stranicama Općine u roku od 30 dana od dana pravomoćnosti rješenja, a sadrži: ime i prezime ili naziv dužnika, godinu rođenja fizičke osobe, mjesto prebivališta ili boravišta fizičke osobe ili sjedišta pravne osobe, ukupan iznos duga, vrstu odobrene mjere iz stavka 1. i 3. ovoga članka te iznos prodanog ili otpisanog potraživanja.

Odredbe ovoga članka odnose se na nejavna davanja osim naknade za koncesije na način kako je propisano aktom iz stavka 2. ovoga članka.

Članak 35.

Za stjecanje imovine bez naknade potrebna je prethodna suglasnost Općinskog načelnika ukoliko bi takvo stjecanje prouzročilo veće troškove za Proračun Općine.

Upravni odjel za komunalni sustav i gospodarenje nekretninama upravlja nefinancijskom dugotrajnom imovinom sukladno općim aktima Općine.

Upravljanje imovinom iz stavka 2. podrazumijeva njezino korištenje, održavanje i davanje u zakup.

Upravni odjel za opće poslove, mjesnu samoupravu i društvene djelatnosti, Upravni odjel za prostorno uređenje i zaštitu okoliša i Upravni odjel za komunalni sustav i gospodarenje nekretninama organiziraju ustrojavanje i ažurno vođenje kataloga nekretnina u vlasništvu/suvlasništvu Općine.

Knjigovodstvena evidencija nefinancijske dugotrajne imovine Općine vodi se u Upravnom odjelu za proračun i financije.

Pročelnici upravnih tijela općinske uprave dužni su podatke o svakoj poslovnoj promjeni na imovini kojom upravljaju dostavljati službenicima nadležnim za ažuriranje kataloga nekretnina, te Upravnom odjelu za proračun i financije radi ažuriranja knjigovodstvene evidencije imovine. 

Dakle, svaki ugovor o kupnji, prodaji, zamjeni imovine, ugovore o darovanju ili ugovore o primanju na dar imovine s elaboratima o procjeni imovine, kao i bilo koji drugi ugovor/sporazum o raspolaganju nekretninama (zalog, hipoteka, pravo služnosti i drugo), obvezno je u roku 15 dana od dana zaključivanja ugovora/sporazuma (ili drugog akta) dostaviti za potrebe vođenja i ažuriranja evidencija iz stavka 6. ovoga članka. 

Nadležno upravno tijelo obvezno je u roku od 30 dana od dana stjecanja nekretnine podnijeti prijedlog nadležnim državnim tijelima za upis prava vlasništva odnosno upis drugih stvarnih prava na nekretninama, s potrebnom dokumentacijom.

Članak 36.

Nefinancijska dugotrajna imovina mora se osigurati ako postoji zakonska obveza ili o drugim okolnostima odlučuje sam korisnik poštujući načela učinkovitosti i ekonomičnosti raspolaganja proračunskim sredstvima, jer se u protivnom nadoknada za štetu nastalu na neosiguranoj nefinancijskoj imovini isplaćuje iz Proračuna.

Članak 37.

Za izvršavanje javnih službi i djelatnosti u interesu Općina Konavle može svojom imovinom osnovati ustanove, trgovačka društva i druge pravne osobe. Općinsko vijeće Općine Konavle na prijedlog općinskog načelnika može odlučiti o kupnji udjela u trgovačkom društvu, ako su za kupnju osigurana sredstva u Proračunu i ako se štiti interes Općine Konavle.

Članak 38.

Općina Konavle može stjecati dionice i udjele u kapitalu pravnih osoba bez naknade i iz sredstava Proračuna uključujući i raspolaganje tražbinama.

Kada se sredstvima Proračuna koristi za sanaciju, dokapitalizaciju ili kao udio u sredstvima pravne osobe, Općina Konavle postaje suvlasnik imovine u tim pravnim osobama razmjerno uloženim sredstvima.

Dionice i udjele u kapitalu pravnih osoba Općina Konavle može stjecati pretvaranjem potraživanja po osnovi neplaćenih poreza i drugih obveznih davanja dužnika, pretvaranjem potraživanja s osnove danih zajmova i plaćenih jamstava, ulaganjem pokretnina i nekretnina, osim nekretnina koje se koriste za obavljanje javnih službi, zamjenom dionica i udjela, te kupnjom iz sredstava osiguranih u proračunu

Odluku o stjecanju dionica i udjela Općine Konavle u kapitalu trgovačkog društva iz stavka 2. i 3. ovog članka donosi Općinsko vijeće na prijedlog Općinskog načelnika.

Ostvarena sredstva od prodaje dionica ili udjela u kapitalu, mogu se koristiti samo za otplatu duga ili za nabavu imovine Općine, te za kapitalne pomoći ako za to postoji javni interes.

VII.  ZADUŽIVANJE I DAVANJE JAMSTAVA

Članak 39.

Ukupna godišnja obveza (godišnji anuitet) Općine za zaduživanje može iznositi najviše 20% ostvarenih prihoda u 2023. godini. 

U iznos ukupne godišnje obveze iz stavka 1. ovog članka uključen je iznos prosječnog godišnjeg anuiteta po kreditima Općine iz članka 40. i 41., danim suglasnostima iz članka 43., te odobrenim jamstvima iz članka 44. ove Odluke, kao i dospjele neizmirene obveze iskazane u zadnjem raspoloživom financijskom izvještaju sukladno odredbama članaka 118. do 130. Zakona o proračunu.

Pod ostvarenim proračunskim prihodima razumijevaju se ostvareni prihodi Općine iz članka 121. Zakona o proračunu umanjeni za prihode od pomoći iz inozemstva i od subjekata unutar općeg proračuna, te donacija i prihode s osnove dodatnih udjela u porezu na dohodak za financiranje decentraliziranih funkcija. 

Tekuće otplate glavnice kreditnog zaduženja Općine, te kamate i troškovi kredita iskazani su u Računu financiranja Proračuna za 2024.g. u Programu 2010, te u Programu 2012. 

Otplate glavnice i kamata od zaduživanja, te jamstava mogu se izvršavati u iznosima iznad planiranih.

Ograničenje zaduženosti Općine Konavle ne odnosi se na projekte koji se sufinanciraju iz fondova EU najviše do iznosa ukupno prihvatljivog troška projekta i projekte / investicije iz područja unapređenja energetske učinkovitosti u kojima sudjeluje Općina Konavle. 

Članak 40.

Zaduženje Općine Konavle početkom 2024. godine iznosi do 3.920.000 eura (glavnica i kamate). 

Tekući izdaci za otplate glavnice primljenih zajmova iskazane u Računu zaduživanja/financiranja Proračuna za 2024. godinu u svoti 1.491.735 eura, te pripadajuće kamate imaju u izvršavanju Proračuna prednost pred svim ostalim izdacima, Program 2010 i 2012.

Otplate glavnice i kamata od zaduživanja mogu se izvršavati u iznosima iznad planiranih.

Općinski proračunski korisnici se mogu zaduživati samo uz suglasnost Općine sukladno zakonskim propisima.

Članak 41.

Općina se može dugoročno zadužiti uzimanjem kredita na tržištu novca i kapitala, samo za investicije koje se financiraju iz općinskog proračuna i koje potvrdi Općinsko vijeće. 

	U 2024. se planira nastaviti koristiti kredit za potrebe financiranja projekata:
- Modernizacija javne rasvjete – Unapređenje energetske učinkovitosti sustava javne rasvjete (K209204) (odobreni iznos kredita 1.181.232,99 eura).

Zaduživanje potvrđuje Općinsko vijeće uz prethodnu suglasnost Vlade Republike Hrvatske, a na prijedlog ministra financija.

Ugovor o zaduživanju sklapa Općinski načelnik, na osnovi donesenog Proračuna, uz suglasnost Vlade, a na prijedlog ministra financija.

Općina je obvezna izvijestiti Ministarstvo financija o sklopljenom ugovoru u roku od 8 dana od dana sklapanja.

Općina Konavle obvezna je izvještavati Ministarstvo financija unutar proračunske godine, tromjesečno do 10. u mjesecu za prethodno izvještajno razdoblje o otplati zajma za koji je dobio suglasnost nadležnog tijela.

Očekivani iznos ukupnog kreditnog duga Općine na kraju 2024. godine iznosi 1.780.000 eura (glavnica i kamate).

Općina Konavle, te tvrtke i ustanove kojima je Općina osnivač, mogu sklopiti ugovor o javno privatnom partnerstvu na temelju provedenog natječaja uz uvjet da godišnji iznos svih naknada na temelju javno privatnog partnerstva ne prelazi 25% ostvarenih prihoda proračuna Općine Konavle iz prethodne proračunske godine uz mišljenje Ministarstva financija i drugih tijela prema posebnim propisima kojima se uređuje javno-privatno partnerstvo. 

Pod ostvarenim proračunskim prihodima smatraju se prihodi iz članka 121. stavak 4. Zakona o proračunu umanjeni za prihode od prodaje nefinancijske imovine.

Članak 42.

Za premošćivanje jaza nastalog zbog različite dinamike priljeva sredstava i dospijeća obveza, Općinski načelnik može donijeti odluku kojom se Općina kratkoročno zadužuje, najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

Općina se može kratkoročno zadužiti uzimanjem kredita ili zajmova kod poslovnih banaka i drugih kreditnih institucija ili okvirnog kredita kod poslovne banke kod koje ima otvoren račun ili kod drugih poslovnih banaka i kreditnih institucija. Kratkoročno zaduživanje se provodi sukladno zakonskim propisima i/ili drugim internim propisima. 

Općinski načelnik ovlašten je za postupanje vezano uz kratkoročno zaduživanje uz uvjete iz stavka 1. i 2. ovoga članka. 

Članak 43.

	Proračunski korisnici – ustanove kojima je osnivač Općina i koje su uvrštene u Registar proračunskih i izvanproračunskih korisnika, mogu se dugoročno zaduživati za investiciju i za financiranje obveza na ime povrata neprihvatljivih troškova koji su bili sufinancirani iz fondova Europske unije te refinancirati ili reprogramirati ostatak duga po osnovi kredita ili zajma, uz suglasnost Općinskog vijeća.

	Suglasnosti iz stavka 1. ovoga članka uključuju se u opseg mogućeg zaduživanja Općine.

	Pravne osobe u većinskom vlasništvu ili suvlasništvu Općine mogu se dugoročno zaduživati te refinancirati ili reprogramirati ostatak duga po osnovi kredita ili zajma, uz suglasnost Općinskog vijeća.

	Ako se pravna osoba iz stavka 3. ovoga članka dugoročno zadužuje kod međunarodne financijske institucije, na odluku o davanju suglasnosti za dugoročno zaduživanje pravne osobe obvezno je ishoditi prethodnu suglasnost ministra financija.

Općina je obvezna izvijestiti Ministarstvo financija o danim suglasnostima iz stavka 1. ovog članka u roku od 8 dana od dane suglasnosti, te o sklopljenim ugovorima 8 dana od dana sklapanja. Skenirani ugovori i Obrasci IZJS (potpis načelnika i pečat) dostavljaju se na e-mail adresu Ministarstva financija (lokalni.proracuni@mfin.hr) u propisanom roku. 

Općina Konavle obvezna je izvještavati Ministarstvo financija unutar proračunske godine, tromjesečno, do 10. u mjesecu za prethodno izvještajno razdoblje o otplati na temelju ugovora o zaduživanju pravnih osoba za koje su dane suglasnosti. Skenirani Obrasci IZJS (potpis načelnika i pečat) dostavljaju se na e-mail adresu Ministarstva financija (lokalni.proracuni@mfin.hr) u propisanom roku.

Pravne osobe koje su dobile suglasnost od Općine Konavle u smislu ovog članka, dužne su tromjesečno do 5.-og u mjesecu za proteklo tromjesečje u Upravni odjel za proračun i financije dostaviti informacije o stanju zaduženosti, a ugovor kao i svake izmjene ugovora o zaduživanju u roku od pet dana od dana potpisivanja.

Članak 44.

Općina Konavle može davati jamstva za ispunjenje obveza trgovačkog društva i proračunskog korisnika kojemu je većinski vlasnik i osnivač.

Odluku o davanju jamstva iz stavka 1. ovog članka, uz prethodnu suglasnost ministra financija, donosi Općinsko vijeće, a ista se uključuje u opseg mogućeg zaduživanja Općine iz članka 39. ove Odluke. Ugovor o jamstvu u ime Općine sklapa Općinski načelnik. 

Nova jamstva u 2024. mogu se odobriti sukladno uvjetima iz članka 129. Zakona o proračunu. 

Jamstvena zaliha planirana u Posebnom dijelu Proračuna do iznosa dospijeća obveza za 2024. godinu, po danim jamstvima Općine Konavle za kreditno zaduženje iz ranijih godina iznosi 66.500 eur. Otplate glavnice i kamata od danih jamstava mogu se izvršavati u iznosima iznad planiranih.

Očekivani iznos ukupnog duga po jamstvima na početku 2024. godine iznosi do 408.000 eur, a odnosi se na jamstvo dano trgovačkom društvu u vlasništvu Općine za kreditno zaduženje iz 2014. godine.

Očekivani iznos novog duga / jamstva u 2024. za kreditna zaduženja iznosi 0 eur, te očekivani iznos ukupnog duga / jamstva na kraju 2024. iznosi do 343.000 eur.

Očekivani iznos ukupnog duga za kreditna zaduženja Općine i za dana jamstva na kraju proračunske 2023. iznosi do 2.125.000 eur.

Zahtjev Općini za izdavanje jamstva podnosi odgovorna osoba pravne osobe ili ustanove putem nadležnog upravnog tijela Općine. Zahtjevu se prilaže:
- obrazloženje namjene investicije - kapitalnog projekta s financijskim planom projekta (iskazani rashodi vezani uz investiciju po godinama i izvori financiranja za izvedbu investicije), 
- ovjerene godišnje financijske izvještaje društva/ustanove za godinu koja prethodi godini u kojoj se zadužuje,
- odluku o odabiru kreditora,
- nacrt ugovora ili pismo namjere banke s uvjetima kreditiranja te plan otplate sa svim navedenim uvjetima (iznos kredita / zajma, rok otplate, kamatna stopa, razdoblje počeka, sredstva osiguranja i drugi troškovi – naknade, kamate i ostalo),
- izjavu odgovorne osobe podnositelja zahtjeva, danu pod materijalnom i kaznenom odgovornošću, kojom jamči za ispravnost dokumentacije.

Nadležno tijelo općinske uprave prilikom ocjenjivanja opravdanosti zaduživanja i/ili davanja jamstva dužno je razmotriti:
– opravdanost i učinkovitost kapitalnog projekta te usklađenost projekta s ciljevima i prioritetima Općine,
– bonitet podnositelja zahtjeva,
– ocjenu stanja zaduženosti podnositelja zahtjeva, 
– učinak novog zaduženja na mogućnost razvoja i likvidnost podnositelja zahtjeva.

Općina je obvezna izvijestiti Ministarstvo financija o sklopljenom ugovoru o jamstvu u roku od 8 dana od dana sklapanja. Skenirani ugovori i Obrasci IZJS (potpis načelnika i pečat) dostavljaju se na e-mail adresu Ministarstva financija (lokalni.proracuni@mfin.hr) u propisanom roku. 

Općina Konavle obvezna je izvještavati Ministarstvo financija unutar proračunske godine, tromjesečno do 10. u mjesecu za prethodno izvještajno razdoblje o stanju aktivnih jamstava za koja je dana suglasnost. Obrasci IZJS (potpis načelnika i pečat) dostavljaju se na e-mail adresu Ministarstva financija (lokalni.proracuni@mfin.hr) u propisanom roku. 

Pravne osobe koje su dobile jamstvo od Općine Konavle u smislu ovog članka, dužne su tromjesečno do 5.-og u mjesecu za proteklo tromjesečje dostaviti u Upravni odjel za proračun i financije informacije o stanju zaduženosti, a ugovor kao i svake izmjene ugovora o zaduživanju u roku od pet dana od dana potpisivanja ugovora.

Članak 45.

	Povrat preostalog duga beskamatnog zajma isplaćenog Općini po osnovi odgode, odnosno obročne otplate te oslobođenja od plaćanja poreza na dohodak i prireza porezu na dohodak temeljem Naputka o načinu isplate beskamatnog zajma jedinicama lokalne i područne (regionalne) samouprave, Hrvatskom zavodu za mirovinsko osiguranje i Hrvatskom zavodu za zdravstveno osiguranje (Narodne novine, broj 46/20, 5/21, 73/21), Općina je obvezna vratiti do kraja 2027. godine.

	Povrat duga beskamatnog zajma isplaćenog Općini u prosincu 2020. po osnovi pada prihoda temeljem Naputka o isplati sredstava beskamatnog zajma jedinicama lokalne i područne (regionalne) samouprave uslijed pada prihoda (Narodne novine, broj 130/20) Općina je obvezna u cijelosti vratiti do kraja 2027. godine.

	Povrat duga beskamatnog zajma isplaćenog Općini u prosincu 2021. po osnovi pada prihoda temeljem Odluke o dodjeli beskamatnog zajma jedinicama lokalne i područne (regionalne) samouprave uslijed pada prihoda (Narodne novine, br. 136/21) Općina je obvezna vratiti do kraja 2027. godine u skladu s odredbama spomenute Odluke, prema dinamici i u iznosu koje same odrede.

	Povrat dijela beskamatnih zajmova odobrenih Općini planirani su u Posebnom dijelu Proračuna, Program 2010., u iznosu 266.325 eur na skupini 54 Izdaci za otplatu glavnice primljenih kredita i zajmova,

	Povrat nedostajućih sredstava za povrat poreza na dohodak i prireza porezu na dohodak izvršenog u 2023., a koja nisu vraćana do konca 2023., vraćaju se u četiri jednaka obroka počevši od siječnja 2024. godine na način propisan Naputkom o načinu uplaćivanja prihoda proračuna, obveznih doprinosa te prihoda za financiranje drugih javnih potreba u 2023. godini (Narodne novine, br. 13/23, 46/23). 

	Obveza za povrat namirenja nedostajućih sredstava iz državnog proračuna za povrat poreza na dohodak i prireza porezu na dohodak za 2022. godinu je kratkoročna.

	Otplate beskamatnog zajma mogu se izvršavati u iznosima iznad planiranih.

Članak 46.

	Općina se može zaduživati putem beskamatnog zajma na temelju Zakona o izvršavanju državnog proračuna Republike Hrvatske za 2024., a sve sukladno uvjetima i kriterijima koji će biti utvrđeni zakonskim i drugim propisima.

Ukoliko je povrat beskamatnog kredita duži od jedne godine, izmjenama i dopunama Odluke o izvršavanju proračuna Općine Konavle za 2024. utvrđuju se financijske promjene koje se očekuju u sljedeće dvije projicirane proračunske godine. Izmjene za tekuću proračunsku godinu iskazuju se Izmjenama i dopunama proračuna Općine Konavle za 2024.

VIII. PRORAČUNSKO RAČUNOVODSTVO I IZVJEŠTAVANJE

Članak 47.

Proračun i općinski proračunski korisnici primjenjuju proračunsko računovodstvo.

Prihodi i rashodi proračuna iskazuju se uz primjenu modificiranog računovodstvenog načela nastanka događaja.

Primici i izdaci proračuna iskazuju se po načelu novčanog tijeka.

Proračunsko računovodstvo za Proračun i općinske proračunske korisnike vodi Upravni odjel za proračun i financije, te računovodstveni odjeli proračunskih korisnika u jedinstvenom informacijsko-informatičkom sustavu riznice.

Članak 48.

Kontrolu postupaka u planiranju i izvršavanju proračuna, praćenje primjene proračunskog računovodstva te poslove proračunskog financijskog izvješćivanja za potrebe Općine Konavle obavljat će Upravni odjel za proračun i financije, upravni odjeli nadležni za svakog pojedinog proračunskog korisnika, te Služba proračunskog nadzora i unutarnje kontrole.

Upravni odjel za opće poslove, mjesnu samoupravu i društvene djelatnosti nadležan je za proračunske korisnike Dječji vrtić Konavle, Muzeji i galerije Konavala i Dom za starije i nemoćne osobe Konavle.

Upravni odjel za prostorno uređenje, zaštitu okoliša, komunalni sustav i gospodarenje nekretninama je nadležan za proračunskog korisnika Javna vatrogasna postrojba Konavle. Osim toga, nadležan je za koordinaciju poslova u svezi provedbe kapitalnih projekata ostalih proračunskih korisnika (Dječji vrtić Konavle, Muzeji i galerije Konavala i Dom za starije i nemoćne osobe Konavle). Također nadležan je za društva u vlasništvu Općine: Konavosko komunalno društvo d.o.o. Čilipi, Čistoća i zelenilo Konavle d.o.o. Čilipi i društvo Poslovna zona Čilipi d.o.o. Cavtat u dijelu provedbe projekata i aktivnosti koji se financiraju iz Proračuna Općine.

Članak 49.

Općinski načelnik je obvezan podnijeti Općinskom vijeću polugodišnji izvještaj o izvršenju proračuna sa stanjem na dan 30. lipnja i godišnji izvještaj o izvršenju proračuna sa stanjem na dan 31. prosinca, u rokovima propisanim Zakonom o proračunu.

Upravni odjel za proračun i financije dostavlja polugodišnji izvještaj o izvršenju Proračuna općinskom načelniku do 15. rujna tekuće proračunske godine. Općinski načelnik polugodišnji izvještaj o izvršenju Proračuna upućuje na usvajanje Općinskom vijeću do 30. rujna tekuće proračunske godine. 

Upravni odjel za proračun i financije dostavlja godišnji izvještaj o izvršenju Proračuna općinskom načelniku do 5. svibnja tekuće godine za prethodnu godinu. Općinski načelnik godišnji izvještaj o izvršenju Proračuna upućuje na usvajanje Općinskom vijeću do 31. svibnja tekuće godine za prethodnu godinu. 

Općinski načelnik Godišnji izvještaj o izvršenju Proračuna dostavlja Ministarstvu financija i Državnom uredu za reviziju u roku od 15 dana nakon što ga donese Općinsko vijeće. Godišnji izvještaj o izvršenju proračuna dostavlja se Ministarstvu financija na način da se na e-mail adresu lokalni.proracuni@mfin.hr dostavlja isključivo link na mrežnu stranicu Općine na kojoj je izvještaj objavljen, dok se Državnom uredu za reviziju podatak o linku dostavlja na e-mail adresu dur.dubrovnik@revizija.hr.

Iznimno, ako Općinsko vijeće ne donese izvještaj iz članka 2. i 3. ovoga članka, isti se dostavlja Ministarstvu financija i Državnom uredu za reviziju u roku od 60 dana od dana podnošenja Općinskom vijeću.

Proračunski korisnici obvezni su upravljačkom tijelu dostaviti na usvajanje prijedlog polugodišnjeg izvještaja o izvršenju proračuna do 31. srpnja tekuće proračunske godine nakon čega se dostavlja nadležnom upravnom tijelu Općine koje je obvezno provjeriti točnost i istinitost podataka navedenih u njima prije dostave Upravnom odjelu za proračun i financije, a najkasnije do 20. kolovoza tekuće proračunske godine

Proračunski korisnici obvezni su upravljačkom tijelu dostaviti na usvajanje prijedlog godišnjeg izvještaja o izvršenju proračuna za prethodnu godinu do 31. ožujka tekuće proračunske godine nakon čega se dostavlja nadležnom upravnom tijelu Općine koje je obvezno provjeriti točnost i istinitost podataka navedenih u njima prije dostave Upravnom odjelu za proračun i financije, a najkasnije do 15. travnja tekuće proračunske godine.

Proračunski korisnici obvezni su nadležnom upravnom odjelu i Upravnom odjelu za proračun i financije dostaviti propisana financijska izvješća u rokovima propisanim za financijsko izvješćivanje.

Članak 50.

Proračunski korisnici i trgovačka društva u vlasništvu Općine obvezni su nadležnom upravnom odjelu dostaviti godišnje financijske izvještaje, te izvještaje o poslovanju i realizaciji programa i utrošenim proračunskim sredstvima s obrazloženjima u roku 30 dana od dana utvrđenog kao rok predaje godišnjih financijskih izvještaja nadležnim institucijama.

Nadležni upravni odjel dužan je dostaviti godišnje financijske izvještaje ustanova, trgovačkih društava i ostalih korisnika proračunskih sredstava općinskom načelniku najkasnije do 30. rujna tekuće godine za prethodnu godinu. Izvještaji o poslovanju ustanova i trgovačkih društava u većinskom vlasništvu Općine dostavljaju se Općinskom vijeću na znanje.

Općinski proračunski korisnici i drugi korisnici proračunskih sredstava obvezni su nadležnim upravnim odjelima dati sve dodatne podatke, isprave i izvješća koja se od njih zatraže.

Upravni odjel za proračun i financije obavezan je prikupiti, uskladiti i konsolidirati financijske izvještaje Općine i proračunskih korisnika u skladu sa važećim zakonskim propisima.

IX.	NADZOR KORIŠTENJA PRORAČUNSKIH SREDSTAVA

Članak 51.

Proračunski nadzor postupak je nadziranja zakonitosti, svrhovitosti i pravodobnosti korištenja proračunskih sredstava kojim se nalažu mjere za otklanjanje utvrđenih nezakonitosti i nepravilnosti. Obuhvaća nadzor računovodstvenih, financijskih i ostalih poslovnih dokumenata. 

Upravni odjel za proračun i financije, Služba proračunskog nadzora i unutarnje kontrole, te upravni odjeli nadležni za proračunskog korisnika odnosno korisnika proračunskih sredstava i zaposlenici upravnih odjela u okviru poslova i zadataka svojeg radnog mjesta ili zaposlenici koje je načelnik odlukom ovlastio za obavljanje kontrole u okviru svoje nadležnosti imaju pravo i obvezu kontrole financijskog, materijalnog i računovodstvenog poslovanja svih korisnika sredstava proračuna, te upozoravati na nepravilnosti i neusklađenosti sa zakonskim i drugim propisima. 
 
	Ovlaštena osoba iz stavka 2. ovoga članka provodi postupak kontrole / nadzora proračunskih korisnika i krajnjih korisnika te namjenskog trošenja proračunskih sredstava svih pravnih i fizičkih osoba koja dobivaju sredstva iz Proračuna, kao i namjenskog korištenja kreditnih sredstava za koje je Općina dala jamstvo / suglasnost za zaduživanje.

	Ovlaštena osoba iz stavka 2. ovoga članka mora izvijestiti općinskog načelnika o svim nepravilnostima u zapisniku o obavljenom nadzoru.

Svi korisnici proračunskih sredstava obvezni su dati sve potrebne podatke, isprave i izvješća koja se od njih zatraže. 

Ako se prilikom obavljanja kontrole i/ili izvršavanja Proračuna utvrdi da su sredstva bila korištena suprotno Zakonu o proračunu ili ovoj Odluci zahtijevati će se povrat sredstava u Proračun, odnosno za iznos nenamjenski utrošenih sredstava, proračunskom korisniku će se umanjiti proračunska sredstva u visini nenamjenskog korištenja sredstava ili će se privremeno obustaviti isplata sredstava na stavkama s kojih su sredstva bila nenamjenski utrošena. Odluku o umanjenju i obustavi doznake sredstava donijet će Općinski načelnik.

X. PRIJELAZNE I ZAVRŠNE ODREDBE

Članak 52.

Na sve što nije obuhvaćeno odredbama ove Odluke, primjenjivati će se odredbe Zakona o proračunu, te drugih zakonskih i podzakonskih propisa koji reguliraju ovo područje.

Članak 53.

Ova Odluka stupa na snagu osmog dana od dana objave u „Službenom glasniku Općine Konavle“, a primjenjuje se od 1. siječnja 2024.

KLASA:024-02/23-01/119 
UR.BROJ:2117-02/01-23-1 
Cavtat,1. prosinca 2023.g.

									Predsjednik Općinskog vijeća 
	Ivo Simović, v.r.